Vuurwapenwetwysigings: Meer as 100 000 besware; meer tyd vir kommentaarDie minister van polisie, Bheki Cele. (Argieffoto: Michele Spatari/AFP) Daar is reeds meer as 100 000 geskrewe besware rakende die wysigingswetsontwerp op vuurwapenbeheer ontvang en lede van die publiek het nou langer kans om hul kommentaar in te dien. Die wysigingswetsontwerp het sedert die publikasie daarvan in die Staatskoerant op Vrydag 21 Mei hewige kritiek ontlok weens die voorgestelde wysigings wat onder meer selfverdediging as rede vir die besit van ŉ vuurwapen sal skrap. Die wysigings sal ook ŉ groot uitwerking op sportskuts en jagters hê. Bheki Cele, minister van polisie, het Maandag die spertyd om kommentaar te lewer oor die omstrede voorgestelde wysigings met 21 dae verleng. Die oorspronklike spertyd vir kommentaar sou aanvanklik vandeesweek verstryk, maar lede van die publiek het nou tot 2 Augustus tyd om hul stem te laat hoor, het Lirandzu Themba, Cele se woordvoerder, bevestig. Die kommentaar wat ontvang word, is volgens Themba in die algemeen in beswaar teen die bepalings rakende selfverdediging, oor die versameling van vuurwapens en ammunisie, die herlaai van ammunisie, die beperkings op die aantal vuurwapens en ammunisie wat sportskuts en jagters mag besit en die vermindering van die lisensietydperk. Die besluit om die kommentaartydperk te verleng is volgens Themba geneem nadat die burgerlike sekretariaat van die polisie ŉ hele aantal versoeke ontvang het vir inligting rakende twee verslae wat die grondslag gevorm het vir die voorgestelde wysigings. Die twee verslae waarna verwys word, is die sogenaamde Wits-verslag en ŉ verslag wat deur ŉ ministeriële komitee opgestel is. Die Wits-verslag is in 2015 opgestel, maar nooit aan lede van die publiek bekend gestel nie. Die sekretariaat het die verslag intussen beskikbaar gestel nadat ŉ aansoek ingevolge die Wet op die Bevordering van Toegang tot Inligting (Paia) ingedien is. “In die gees van billikheid en deursigtigheid is besluit om hierdie navorsingsverslae beskikbaar te stel en aan alle lede van die publiek die geleentheid te bied om behoorlike insig in die verslae te kry en sodoende ingeligte kommentaar te lewer wanneer hulle bydra tot die versterking van die wetsontwerp.” Themba het egter daarop gewys dat die verslae nie die enigste bron van inligting was wat die bepalings van die wysigings tot gevolg gehad het nie en dat beleidsbesluite en misdaadstatistieke ook gebruik is.